Skiens Ballklubb

**Skiens Ballklubb** (stiftet 31. august 1921) er et idrettslag fra Skien i Telemark, som driver med fotball og håndball. Tidligere hadde klubben også en skigruppe.

## Klubbfarger
Skiens Ballklubbs klubbfarger er grønt og hvitt. Håndball- og fotballagenes hoveddrakter har grønn trøye og hvit bukse.

## Historikk
Klubben ble stiftet 31. august 1921 da klubbene Snøgg (stiftet i 1908) og Ulf (stiftet i 1916) slo seg sammen. Snøgg (ikke å forveksle med Sportsklubben Snøgg på Notodden) og Ulf var lokale idrettsklubber i to av Skiens nordlige bydeler. Den første formannen i Skiens Ballklubb het Johannes Bruun. Etter hvert gikk også fotballklubben Ørn, som også var en skiensklubb, inn i Skiens Ballklubb.

I 1924 ble Skiens Ballklubb tatt opp i Norges Fotballforbund. Fra 1925 hadde klubben status som C-klubb, men allerede i 1928 var Skiens Ballklubb blitt A-klubb.

Den 19. juli 1929 inngikk klubben kontrakt med kommunen om tomteleie på Banejordet nord for sentrum. Arbeidet med å bygge idrettsanlegg kunne deretter starte. Den 27. juli 1934 forestod Augon Andreassen, som var formann i Telemark Distriktslag, den høytidelige åpningen av Skien Ballklubbs klubbhus og bane. Deretter ble banen innviet med en fotballkamp mellom Skiens Ballklubb og Odds Ballklubb, som hørte til i nabobydelen Falkum. 

Ettersom årene gikk utvidet klubben sitt virkeområde, og drev også med håndball og skiidrett. For å styrke klubbadministrasjonen opprettet klubben derfor en hovedforening den 28. mars 1946. På 1950-tallet hadde skigruppen to slalåmbakker, både en bakke for voksne utøvere på Skrehelle i Gjerpen, og en «guttebakke» i Sæterkollen i Gjerpen.  

I 1956 brant Skiens Ballklubbs klubbhus ned. Et nytt klubbhus var på plass i 1958. Både banen og klubbhuset fra 1958 eksisterer fortsatt (pr. 2017).

### Fotball
A-laget i fotball spilte i de tre første sesongene av Norgesserien (1937–38, 1938–39 og 1939–40):

I første sesongen etter krigen, Norgesserien 1947–48, rykket laget ned til 1. divisjon etter å endt nest sist i sin gruppe:

Laget spilte tre sesonger i 1. divisjon før laget rykket videre ned etter 1950–51-sesongen:

### Håndball
I siste halvdel av 1900-tallet ble klubbens håndballaktivitet gradvis mer fremgangsrik enn fotballutøvelsen. Klubbens herrelag i håndball rykket opp til første divisjon (som var toppnivået innen norsk håndball). Også klubbens damelag markerte seg; blant annet vant Skiens Ballklubb dameklassen i håndballcupen som ble arrangert i Telemark i 1969. Herrelaget fortsatte å holde seg blant landets beste håndballag. Da både Skiens Ballklubb og skienslaget Herkules hadde kvalifisert seg til herrenes eliteserie for sesongen 1996-1997, diskuterte de to lagene et samarbeid, men klarte ikke å bli enige.  

I 2017 gikk Skiens Ballklubbs lag i klassen G-60 til topps i Veteran-NM i håndball i Bergen.

I 1989 vant juniorlaget (G18) NM etter å ha beseiret Rapp i finalen.   

### Skiidrett
I 1939 var Skiens Ballklubb påmeldt til 4 x 10 km skistafett som ble arrangert lokalt. De andre klubbene som var påmeldt var Gjerpen, Grane, Storm, Luksefjell, Gimsøy og Ulefoss sportsforening (USF).

## Kjente utøvere
*Nicolai (Nikken) Johansen, fotball
*Gunnar Pettersen, håndball
*Terje Andersen, håndball

## Referanser


## Litteratur
* *Skiens ballklubb gjennom 25 år : 1921 - 31/8 -1946 : Med en kort oversikt over fotballsportens opprinnelse i Duestien*, utgitt av Skiens Ballklubb i 1946

## Eksterne lenker
*